Πρόταση κανονισμου του Ευρωπαϊκου Κοινοβουλιου και του Συμβουλιου σχετικά με το δείκτη κόστους εργασίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Ιστορικό

Επί πολλά έτη η έλλειψη ενός επίκαιρου και συγκρίσιμου δείκτη για τις βραχυπρόθεσμες τάσεις του κόστους εργασίας θεωρείται βασική αδυναμία των στατιστικών για την αγορά εργασίας. Μετά από πολλές επενδύσεις που πραγματοποιήθηκαν κατά τη διάρκεια της δεκαετίας του ´90 για την κατάρτιση ενός Δείκτη Αμοιβής της Εργασίας, η Επιτροπή του Στατιστικού Προγράμματος (ΕΣΠ) αποφάσισε, το 1997, να θεωρήσει το Δείκτη Αμοιβής της Εργασίας ως πιθανή μακροπρόθεσμη λύση και να εφαρμόσει, ως ενδιάμεση λύση, ένα Δείκτη Κόστους Εργασίας (ΔΚΕ), έστω και χωρίς νομική βάση.

Ο ΔΚΕ, ο οποίος έκτοτε καταρτίζεται και δημοσιεύεται σε τακτική βάση, δεν είναι καθόλου ικανοποιητικός από πλευράς επικαιρότητας, κάλυψης και συγκρισιμότητας.

Γι' αυτό το λόγο, το σχέδιο δράσης σχετικά με τις στατιστικές απαιτήσεις της Οικονομικής και Νομισματικής Ένωσης (ΟΝΕ) (που εγκρίθηκε από το Συμβούλιο ECOFIN στις 29 Σεπτεμβρίου 2000) περιέλαβε και τις βραχυπρόθεσμες στατιστικές για το κόστος εργασίας στη δέσμη των σχεδίων κανονισμών που πρόκειται να υποβληθούν στο Ευρωπαϊκό Κοινοβούλιο και το Συμβούλιο την άνοιξη του 2001.

Πλαίσιο πολιτικής

Σε μια ζώνη τόσο ευρεία όσο η ΟΝΕ, το κόστος εργασίας θεωρείται γενικά ως η κύρια δυνητική πηγή πληθωρισμού. Κατά συνέπεια, ένας επίκαιρος δείκτης κόστους εργασίας έχει τεράστια σημασία για την Ευρωπαϊκή Κεντρική Τράπεζα, προκειμένου να παρακολουθεί τον πληθωρισμό στην ΟΝΕ, αλλά και για τους κοινωνικούς εταίρους, οι οποίοι θα μπορούν να τον χρησιμοποιούν κατά τη διαπραγμάτευση μισθολογικών συμφωνιών.

Ο προτεινόμενος κανονισμός ζητά από τα κράτη μέλη να παρέχουν τριμηνιαία στοιχεία από τους εργοδότες για το κόστος εργασίας, με τη χρήση, όπου είναι δυνατόν, υπαρχόντων δεδομένων. Οι συζητήσεις με τα κράτη μέλη, τόσο σε επίπεδο Ομάδας Εργασίας όσο και σε επίπεδο ΕΣΠ, οδήγησαν σε απλούστευση του ζητουμένου επιπέδου λεπτομερειών. παραδείγματος χάριν, δεν θα χρειάζεται να γίνεται κατανομή κατά επάγγελμα ούτε διάκριση μεταξύ πλήρους και μερικής απασχόλησης. Ο προτεινόμενος κανονισμός συντάχθηκε κατά τέτοιο τρόπο ώστε να συνάδει με την ισχύουσα νομοθεσία για το κόστος εργασίας, τις αποδοχές και τους εθνικούς λογαριασμούς.

Η μεθοδολογία που πρέπει να χρησιμοποιείται για την κατάρτιση του δείκτη και οι μορφότυποι διαβίβασης των δεδομένων θα καθοριστούν λεπτομερώς στον κανονισμό της Επιτροπής, μαζί με τα κριτήρια για την αξιολόγηση της ποιότητας του ΔΚΕ από κάθε κράτος μέλος.

Επόμενα βήματα

Όπως επιβάλλει το σχέδιο δράσης για τις στατιστικές απαιτήσεις της ΟΝΕ, η παρούσα πρόταση αποτελεί μέρος μιας δέσμης νομικών κειμένων που πρόκειται να υποβληθούν στο Ευρωπαϊκό Κοινοβούλιο και το Συμβούλιο την άνοιξη του 2001.

2001/0166 (COD)

Πρόταση κανονισμου του Ευρωπαϊκου Κοινοβουλιου και του Συμβουλιου σχετικά με το δείκτη κόστους εργασίας (Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 285, παράγραφος 1,

την πρόταση της Επιτροπής [1],

[1] ΕΕ C , , σ. .

τη γνώμη της Οικονομικής και Κοινωνικής Επιτροπής,

τη γνώμη της Ευρωπαϊκής Κεντρικής Τράπεζας [2],

[2] ΕΕ C , , σ. .

Ενεργώντας σύμφωνα με τη διαδικασία η οποία ορίζεται στο άρθρο 251 της συνθήκης [3],

[3] ΕΕ C , , σ. .

Εκτιμώντας τα εξής:

(1) Μια δέσμη στατιστικών, ουσιώδες μέρος των οποίων αποτελούν οι δείκτες για το κόστος εργασίας, έχει ιδιαίτερη σημασία για την κατανόηση των πληθωριστικών διαδικασιών και της δυναμικής της αγοράς εργασίας.

(2) Η Κοινότητα, και ιδίως οι οικονομικές και νομισματικές της αρχές, καθώς και οι φορείς που είναι αρμόδιοι για θέματα απασχόλησης, χρειάζονται σε τακτική βάση επίκαιρους δείκτες για το κόστος εργασίας προκειμένου να παρακολουθούν τις μεταβολές που επέρχονται στο κόστος αυτό.

(3) Το σχέδιο δράσης σχετικά με τις στατιστικές απαιτήσεις της Οικονομικής και Νομισματικής Ένωσης, που καταρτίστηκε από την Ευρωπαϊκή Επιτροπή (Eurostat) σε στενή συνεργασία με την Ευρωπαϊκή Κεντρική Τράπεζα, επισημαίνει ως προτεραιότητα τη δημιουργία μιας νομικής βάσης που να καλύπτει τις βραχυπρόθεσμες στατιστικές για το κόστος εργασίας.

(4) Τα πλεονεκτήματα που συνεπάγεται η συλλογή, σε κοινοτικό επίπεδο, πλήρων στοιχείων για όλους τους τομείς της οικονομίας πρέπει να σταθμιστούν σε σχέση με τις δυνατότητες υποβολής στοιχείων και τη σχετική επιβάρυνση των μικρομεσαίων επιχειρήσεων (ΜΜΕ) που θα κληθούν να απαντήσουν.

(5) Σύμφωνα με την αρχή της επικουρικότητας, όπως ορίζεται στο άρθρο 5 της συνθήκης, η δημιουργία κοινών στατιστικών προτύπων για τους δείκτες κόστους εργασίας μπορεί να επιτευχθεί μόνο βάσει κοινοτικής νομοθετικής πράξης, διότι μόνο η Επιτροπή μπορεί να συντονίσει την αναγκαία εναρμόνιση της στατιστικής πληροφόρησης σε κοινοτικό επίπεδο, ενώ η συλλογή των στοιχείων και η κατάρτιση συγκρίσιμων δεικτών κόστους εργασίας μπορεί να οργανωθεί από τα κράτη μέλη.

(6) Δεδομένου ότι τα μέτρα που απαιτούνται για την υλοποίηση του παρόντος κανονισμού είναι μέτρα διαχείρισης, κατά την έννοια του άρθρου 2 της απόφασης 1999/468/EΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [4], τα εν λόγω μέτρα πρέπει να εγκριθούν με τη διαδικασία της διαχειριστικής επιτροπής, η οποία προβλέπεται στο άρθρο 4 της εν λόγω απόφασης.

[4] ΕΕ L 184, 17.7.1999, σ. 23.

(7) Η επιτροπή του στατιστικού προγράμματος (ΕΣΠ), που συστάθηκε με την απόφαση 89/382/EΟΚ [5], Eυρατόμ του Συμβουλίου, κλήθηκε να διατυπώσει τη γνώμη της σύμφωνα με το άρθρο 3 της εν λόγω απόφασης.

[5] ΕΕ L 181, 28.6.1989, σ. 47.

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στόχος

Στόχος του παρόντος κανονισμού είναι η θέσπιση ενός κοινού πλαισίου για την κατάρτιση, τη διαβίβαση και την αξιολόγηση συγκρίσιμων δεικτών κόστους εργασίας στην Κοινότητα. Τα κράτη μέλη καταρτίζουν δείκτες κόστους εργασίας για τις οικονομικές δραστηριότητες που ορίζονται στο άρθρο 4.

Άρθρο 2

Ορισμοί

1. Ο δείκτης κόστους εργασίας (ΔΚΕ) ορίζεται ως ο δείκτης Laspeyres του κόστους εργασίας ανά πραγματοποιηθείσα ώρα εργασίας, ο οποίος αλυσοποιείται ετησίως και βασίζεται σε μια καθορισμένη δομή οικονομικής δραστηριότητας σε επίπεδο υποτίτλου NACE Αναθ. 1, όπου NACE Αναθ. 1 είναι η ονοματολογία η οποία θεσπίστηκε με τον κανονισμό (ΕΟΚ) αριθ. 3037/90 του Συμβουλίου, της 9ης Οκτωβρίου 1990, για τη στατιστική ονοματολογία των οικονομικών δραστηριοτήτων στην Ευρωπαϊκή Κοινότητα [6]. Ο τύπος που πρέπει να χρησιμοποιείται για τον υπολογισμό του ΔΚΕ ορίζεται στο παράρτημα του παρόντος κανονισμού.

[6] ΕΕ L 293, 24.10.1990, σ. 1.

2. Ως κόστος εργασίας νοούνται οι συνολικές τριμηνιαίες δαπάνες που επωμίζονται οι εργοδότες προκειμένου να απασχολήσουν εργαζομένους. Τα επιμέρους στοιχεία του κόστους εργασίας και το σύνολο απασχολουμένων ορίζονται με βάση το παράρτημα ΙΙ, τμήματα A και Δ (στοιχεία Δ1, Δ4 και Δ5 και υποδιαιρέσεις τους, εξαιρουμένων των στοιχείων Δ2 και Δ3) του κανονισμού (ΕΚ) αριθ. 1726/1999 της Επιτροπής της 27ης Ιουλίου 1999 [7] σχετικά με την εφαρμογή του κανονισμού (ΕΚ) αριθ. 530/1999 του Συμβουλίου της 9ης Μαρτίου 1999 για τις στατιστικές διάρθρωσης των αμοιβών και του κόστους εργασίας [8].

[7] ΕΕ L 203, 03.08.1999, σ. 28.

[8] ΕΕ L 63, 12.3.1999, σ. 6.

3. Η έννοια "ώρες εργασίας που πραγματοποιήθηκαν" ορίζεται με βάση τον κανονισμό (ΕΚ) αριθ. 2223/96 της 25ης Ιουνίου 1996 περί του ευρωπαϊκού συστήματος εθνικών και περιφερειακών λογαριασμών της Κοινότητας [9], Παράρτημα A, κεφάλαιο 11, παράγραφοι 11.26 - 11.31.

[9] ΕΕ L 310, 30.11.96, σ.1.

4. Τεχνικές προδιαγραφές για το δείκτη, περιλαμβανομένων αναθεωρήσεων της δομής στάθμισης, μπορούν να οριστούν περαιτέρω σύμφωνα με τη διαδικασία που ορίζεται στο άρθρο 11, παράγραφος 2.

Άρθρο 3

Πεδίο εφαρμογής

1. Ο παρών κανονισμός εφαρμόζεται για όλες τις δραστηριότητες που ορίζονται στους τίτλους Γ έως Ξ της NACE Αναθ. 1.

2. Ο ΔΚΕ αντιπροσωπεύει όλες τις στατιστικές μονάδες, όπως ορίζονται στον κανονισμό (ΕΟΚ) αριθ. 696/93 του Συμβουλίου, της 15ης Μαρτίου 1993, για τις στατιστικές μονάδες παρατήρησης και ανάλυσης του παραγωγικού συστήματος στην Ευρωπαϊκή Κοινότητα [10].

[10] ΕΕ L 76, 30.03.93, σ.1.

Άρθρο 4

Κατανομή των μεταβλητών

1. Τα στοιχεία κατανέμονται κατά οικονομικές δραστηριότητες NACE Αναθ. 1 τουλάχιστον κατά τίτλους και υποτίτλους. Τα στοιχεία θα παρέχονται επίσης για τους τίτλους Λ, Μ, Ν και Ξ της NACE Αναθ. 1 σύμφωνα με τις μεταβατικές διατάξεις που αναφέρονται στο άρθρο 9.

2. Οι δείκτες κόστους εργασίας πρέπει να παρέχονται χωριστά για τις παρακάτω τέσσερις κατηγορίες κόστους εργασίας:

(1) συνολικό κόστος εργασίας.

(2) κόστος εργασίας χωρίς τα επιμίσθια (bonus), τα οποία ορίζονται στο σημείο Δ.11112 του παραρτήματος II του κανονισμού (ΕΚ) αριθ. 1726/1999 της Επιτροπής.

(3) μισθοί και ημερομίσθια, όπως ορίζονται στο στοιχείο Δ.11 του παραρτήματος ΙΙ του κανονισμού (ΕΚ) αριθ. 1726/1999 της Επιτροπής, για τον οποίο γίνεται λόγος στο άρθρο 2.

(4) εργοδοτικές εισφορές κοινωνικής ασφάλισης συν φόροι που πληρώνει ο εργοδότης μείον επιδοτήσεις που λαμβάνει ο εργοδότης, όπως ορίζονται από το άθροισμα των στοιχείων Δ.12 και Δ.4 μείον Δ.5 στο παράρτημα ΙΙ του κανονισμού (ΕΚ) αριθ. 1726/1999 [11] της Επιτροπής, για τον οποίο γίνεται λόγος στο άρθρο 2.

[11] ΕΕ L 203, 03.08.1999, σ. 28.

Άρθρο 5

Συχνότητα και αναδρομικά δεδομένα

1. Τα στοιχεία για τον ΔΚΕ θα καταρτιστούν για πρώτη φορά για το πρώτο τρίμηνο του 2002 και, εν συνεχεία, για κάθε τρίμηνο (τα τρίμηνα θα λήγουν στις 31 Μαρτίου, στις 30 Ιουνίου, στις 30 Σεπτεμβρίου και στις 31 Δεκεμβρίου κάθε έτους).

2. Τα κράτη μέλη θα καταστήσουν διαθέσιμα αναδρομικά δεδομένα που καλύπτουν την περίοδο από το πρώτο τρίμηνο του 1996 έως το τέταρτο τρίμηνο του 2001. Τα αναδρομικά δεδομένα θα παρέχονται για καθέναν από τους τίτλους Γ-Κ της NACE Αναθ. 1 και για τις τέσσερις κατηγορίες κόστους εργασίας που αναφέρονται στο άρθρο 4, παράγραφος 2, με εξαίρεση το κόστος εργασίας χωρίς τα επιμίσθια (bonus) για το οποίο γίνεται λόγος στο άρθρο 2, παράγραφος 4, σημείο (2).

Άρθρο 6

Διαβίβαση των αποτελεσμάτων

1. Τα δεδομένα θα παρασχεθούν υπό μορφή δείκτη. Συγχρόνως, πρέπει να είναι διαθέσιμοι για δημοσίευση και οι συντελεστές στάθμισης που χρησιμοποιούνται για τον υπολογισμό του δείκτη, όπως ορίζονται στο παράρτημα του παρόντος κανονισμού. Ο κατάλληλος τεχνικός μορφότυπος που θα χρησιμοποιηθεί για τη διαβίβαση των αποτελεσμάτων και οι διαδικασίες προσαρμογής που θα εφαρμοστούν στα δεδομένα θα οριστούν σύμφωνα με τη διαδικασία που προβλέπεται στο άρθρο 11, παράγραφος 2.

2. Τα κράτη μέλη διαβιβάζουν το ΔΚΕ, με την κατανομή που ορίζεται στο άρθρο 4 του παρόντος κανονισμού, στην Επιτροπή (Eurostat) εντός 70 ημερών από την ημερομηνία λήξης της περιόδου αναφοράς. Μαζί με τα στοιχεία πρέπει να διαβιβάζονται και τα σχετικά μεταστοιχεία, τα οποία ορίζονται ως οι επεξηγήσεις που απαιτούνται για την ερμηνεία των αλλαγών στα στοιχεία (i) που προκύπτουν από μεθοδολογικές ή τεχνικές αλλαγές ή (ii) που οφείλονται σε πραγματικές μεταβολές στην αγορά εργασίας.

3. Τα αναδρομικά δεδομένα για τα οποία γίνεται λόγος στο άρθρο 5 του παρόντος κανονισμού θα διαβιβαστούν στην Επιτροπή (Eurostat) συγχρόνως με τον ΔΚΕ του πρώτου τριμήνου του 2002.

Άρθρο 7

Πηγές

Τα κράτη μέλη μπορούν να συγκεντρώσουν τα απαραίτητα στοιχεία με τη χρήση συνδυασμού διαφόρων πηγών που ορίζονται παρακάτω και με την εφαρμογή της αρχής της διοικητικής απλούστευσης:

(α) έρευνες, στα πλαίσια των οποίων οι στατιστικές μονάδες, όπως ορίζονται στον κανονισμό (ΕΟΚ) αριθ. 696/93 του Συμβουλίου, για τον οποίο γίνεται λόγος στο άρθρο 3, καλούνται να δώσουν επίκαιρα, ακριβή και πλήρη πληροφοριακά στοιχεία.

(β) άλλες κατάλληλες πηγές, περιλαμβανομένων και των διοικητικών δεδομένων, εφόσον αυτά είναι κατάλληλα από πλευράς επικαιρότητας και συνάφειας.

(γ) κατάλληλες διαδικασίες στατιστικής εκτίμησης.

Άρθρο 8

Ποιότητα

1. Τα διαβιβαζόμενα στοιχεία πρέπει να πληρούν τα κριτήρια ποιότητας τα οποία θα οριστούν με τη διαδικασία που ορίζεται στο άρθρο 11, παράγραφος 2.

2. Τα κράτη μέλη πρέπει να υποβάλλουν ετήσιες εκθέσεις ποιότητας στην Επιτροπή, με αφετηρία το 2002. Το περιεχόμενο των εκθέσεων θα οριστεί με τη διαδικασία που προβλέπεται στο άρθρο 11, παράγραφος 2.

Άρθρο 9

Μεταβατικές περίοδοι και παρεκκλίσεις

1. Για την εφαρμογή του παρόντος κανονισμού είναι δυνατόν να δοθούν, με τη διαδικασία που ορίζεται στο άρθρο 11, παράγραφος 2, μεταβατικές περίοδοι που δεν θα υπερβαίνουν τα δύο έτη από την ημερομηνία κατά την οποία ο παρών κανονισμός θα τεθεί σε ισχύ.

2. Όσον αφορά την υποχρέωση παραγωγής αποτελεσμάτων για τους τίτλους Λ, Μ, Ν και Ξ της NACE Αναθ. 1 (άρθρα 3 και 4), είναι δυνατόν να δοθούν, με τη διαδικασία που ορίζεται στο άρθρο 11, παράγραφος 2, μεταβατικές περίοδοι που δεν θα υπερβαίνουν τα 5 έτη από την ημερομηνία κατά την οποία ο παρών κανονισμός θα τεθεί σε ισχύ.

3. Κατά τη διάρκεια των μεταβατικών περιόδων, η Επιτροπή δύναται να δεχθεί παρεκκλίσεις από τις διατάξεις του παρόντος κανονισμού εφόσον τα εθνικά στατιστικά συστήματα απαιτούν μεγάλες προσαρμογές.

Άρθρο 10

Μέτρα εφαρμογής

Τα μέτρα εφαρμογής του παρόντος κανονισμού, περιλαμβανομένων των μέτρων που θα ληφθούν προκειμένου να συνεκτιμηθούν οι οικονομικές και τεχνικές αλλαγές, θεσπίζονται με τη διαδικασία που προβλέπεται στο άρθρο 11. Τα μέτρα αυτού του είδους θα αφορούν ιδίως:

(α) τις πρόσθετες τεχνικές προδιαγραφές του δείκτη (άρθρο 2).

(β) το μορφότυπο για τη διαβίβαση των αποτελεσμάτων και τις διαδικασίες προσαρμογής που θα εφαρμοστούν (άρθρο 6).

(γ) τα κριτήρια ποιότητας των διαβιβαζόμενων δεδομένων και το περιεχόμενο των εκθέσεων ποιότητας (άρθρο 8).

(δ) τη μεταβατική περίοδο (άρθρο 9).

(ε) τη μεθοδολογία που θα χρησιμοποιείται για την αλυσοποίηση του δείκτη (παράρτημα).

Άρθρο 11

Διαδικασία

1. Η Επιτροπή επικουρείται από την επιτροπή στατιστικού προγράμματος, που συστάθηκε με το άρθρο 1 της απόφασης 89/382/EΟΚ, Eυρατόμ του Συμβουλίου και η οποία απαρτίζεται από εκπροσώπους των κρατών μελών και προεδρεύεται από τον εκπρόσωπο της Επιτροπής.

2. Όπου γίνεται αναφορά στην παρούσα παράγραφο, εφαρμόζεται η διαδικασία της διαχειριστικής επιτροπής που προβλέπεται στο άρθρο 4 της απόφασης 1999/468/ΕΚ του Συμβουλίου, σύμφωνα με το άρθρο 7, παράγραφος 3, και το άρθρο 8 της απόφασης αυτής.

3. Η περίοδος που προβλέπεται από το άρθρο 4, παράγραφος 3, της απόφασης 1999/468/EΚ του Συμβουλίου ανέρχεται σε τρεις μήνες.

Άρθρο 12

Εκθέσεις

Η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση σχετικά με την εφαρμογή του παρόντος κανονισμού κάθε δύο έτη. Η πρώτη τέτοια έκθεση θα υποβληθεί το αργότερο στις 31 Δεκεμβρίου 2002. Η έκθεση αυτή θα αξιολογεί, ειδικότερα, την ποιότητα των διαβιβαζόμενων δεδομένων ΔΚΕ.

Άρθρο 13

Θέση σε ισχύ

Ο παρών κανονισμός τίθεται σε ισχύ την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ

Ο τύπος που πρέπει να χρησιμοποιείται για τον υπολογισμό του ΔΚΕ:

1. Ορισμοί:

wit = κόστος εργασίας ανά ώρα εργασίας που πραγματοποιήθηκε από εργαζομένους στην οικονομική δραστηριότητα i κατά την περίοδο t

hit = ώρες εργασίας που πραγματοποιήθηκαν από εργαζομένους στην οικονομική δραστηριότητα i κατά την περίοδο t

Wij = wij * hij = κόστος εργασίας εργαζομένων στην οικονομική δραστηριότητα i κατά την ετήσια περίοδο j

2. Ο βασικός τύπος Laspeyres που πρέπει να χρησιμοποιείται για τον υπολογισμό του ΔΚΕ για περίοδο t με ετήσια βασική περίοδο j ορίζεται ως

LCItj=

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

3. Η μεθοδολογία για την αλυσοποίηση του δείκτη θα οριστεί σύμφωνα με τη διαδικασία του άρθρου 11, παράγραφος 2

4. Οι συντελεστές στάθμισης που χρησιμοποιούνται για τον υπολογισμό του δείκτη και για τους οποίους γίνεται λόγος στο άρθρο 6, παράγραφος 1, είναι οι τιμές των:

>ΑΝΑΦΟΡΑ ΣΕ ΓΡΑΦΗΚΟ>

όπου Wij , i και j ορίζονται στην παράγραφο 1 του παρόντος παραρτήματος. Αυτοί οι συντελεστές στάθμισης πρέπει να χρησιμοποιούνται για τον υπολογισμό του δείκτη εντός δύο ετών από την περίοδο στην οποία αναφέρονται.